Správa zo zahraničnej pracovnej cesty

1.	Účastníci ZPC:

Titul, meno a priezvisko:	Daniela Lehocká	
Pracovisko:	Ministerstvo školstva, vedy, výskumu a športu SR, Stromová 1, 813 30 Bratislava	
Pracovné zaradenie:	hlavný štátny radca	
Znalosť jazykov:	Aj, Šj	
2.	Zahraničná pracovná cesta:
Štát:	Belgicko	
Mesto:	Brusel	
Vykonaná v doch:	28. – 30. 11. 2012 	
Prijímajúca organizácia:	Európska komisia	
Účel cesty:	Pravidelné zasadnutie Výboru Programu celoživotného vzdelávania, spoločné zasadnutie výborov Programu celoživotného vzdelávania, Erasmus Mundus a Mládež v akcii a zasadnutie Výboru Erasmus Mundus	
Spôsob financovania:	cestovné náklady refunduje EK, ostatné náklady hradí MŠVVaŠ SR	
3.	Rámcový program pobytu:

 28. 11. 2012	Prílet z Viedne do Bruselu, účasť na rokovaní Výboru Programu celoživotného vzdelávania, ubytovanie;	
 29. 11. 2012	Celodenná účasť na spoločnom zasadnutí výborov Programu celoživotného vzdelávania, Erasmus Mundus a Mládež v akcii; 	
 30. 11. 2012	Dopoludnia účasť na zasadnutí Výboru Erasmus Mundus, popoludní odlet z Bruselu do Viedne, večer príchod do Bratislavy.	
4.	Stručný priebeh rokovaní

V dňoch 28. – 30. 11. 2012 sa v Bruseli konalo pravidelné rokovanie viacerých výborov európskych vzdelávacích programov, a to dňa 28. 11. 2012 zasadnutie Výboru Programu celoživotného vzdelávania, dňa 29. 11. 2012 spoločné zasadnutie výborov Programu celoživotného vzdelávania, Erasmus Mundus a Mládež v akcii a dňa 30. 11. 2012 rokovanie Výboru Erasmus Mundus. Rokovania v dňoch 28. a 29. 11. 2012 viedol riaditeľ Direktoriátu Politiky a Program celoživotného vzdelávaniam p. Antonio Silva Mendes v spolupráci so zástupcom generálneho riaditeľa direktoriátu Vzdelávanie a kultúra Xavierom Prats Monne. Rokovanie dňa 30. 11. 2012 viedol p. Jordi Curell, riaditeľ programu Erasmus Mundus.

Z programu rokovania Výboru PCŽV:
a)	Posledný vývoj v oblasti vzdelávania a odbornej prípravy v kontexte Európa 2020;
b)	Čerpanie rozpočtu PCŽV na rok 2012;
c)	Revízia pracovného program a rozpočtu PCŽV na rok 2013. 

Rokovanie otvoril riaditeľ Antonio Silva Mendes. Veľmi stručne zhodnotil posledné aktivity/vývoj EK v oblasti vzdelávania a odbornej prípravy v kontexte strategického rámca pre spoluprácu Európa 2020. EK stručne uviedla aktivitu na zníženie nezamestnanosti mladých ľudí, kde na základe rozhodnutia Európskej rady boli v ôsmich krajinách EÚ s najväčšou nezamestnanosťou mladých ľudí vytvorené akčné tímy, ktorých úlohou bolo navrhnúť rôzne opatrenia na zníženie tejto nezamestnanosti aj využívaním doteraz nevyužitých finančných prostriedkov zo štrukturálnych fondov. Ako pozitívny príklad bolo vyzdvihnuté Poľsko. Francúzsko žiadalo presnejšie informácie, ako krajiny využívajú ESF na tzv. Youth opprtunities initiative. EK uviedla, že bude chcieť viac komplementarity medzi jednotlivými fondmi. Ďalej EK informovala, že účasť Albánska v PCŽV v roku 2013 ešte nie je vyjasnená a že sa bude na európskej úrovni pripravovať štúdia o účasti učiteľov na dlhodobej mobilite. V oblasti prípravy vyhlásenia záruky za rok 2012 vydá EK aktualizovanú príručku v priebehu decembra 2012.

Veľká časť diskusie sa týkala rozpočtu na rok 2012. Veľa štátov indikovalo, že ich národné agentúry nedostali z EK zvyšné platby na realizáciu mobilít a projektov za rok 2012, čo teraz začína brániť hladnej implementácii zazmluvnených aktivít. EK informovala, že sa ešte nedohodla, resp. nestretla s tzv. Budgetary Authority, aby sa dohodli na riešení situácie. Momentálne EK chýba cca. 220 miliónov eur na aktivity v rámci PCŽV (nejedná sa len o podprogram Erasmus, ale aj o ostatné podprogramy PCŽV). Podľa EK by všetky pohľadávky na rok 2012 mali byť splatné do marca 2013, avšak v januári 2013 bude mať EK podľa svojich informácií k dispozícii iba 88 miliónov eur. Členovia Výboru PCŽV kriticky uviedli, že sa o tejto situácii dozvedeli z novín, ale nie od EK, ktorá informačne zlyhala. EK reagovala, že poslala riaditeľom NA krátku informáciu, pričom stále čaká na rozhodnutie Rady EÚ a EP o navýšenie finančných prostriedkov, EK pripravuje analýzy, aké finančné prostriedky by bolo možné presunúť, ktoré aktivity sú prioritnejšie, pričom niektoré aktivity boli presunuté na neskôr. EK prisľúbila, že o niekoľko týždňov sa bližšie vyjadrí. V tomto roku sa na PCŽV podarilo ušetriť 16 miliónov eur, ktoré by bolo možné použiť pre budúci rok ako kredit. Členské štáty uviedli, že meškajúce platby predstavujú riziko zahrávania sa s kreditom PCŽV, v projektoch existujú zmluvné záväzky, riziko penále za omeškanie platieb. EK prisľúbila, že pred koncom roka pošle členom Výboru PCŽV bližšie a aktuálne informácie. 

V pracovnom programe na rok 2013 nie sú veľké obsahové zmeny. EK informovala, že bolo prijaté nové finančné nariadenie s účinnosťou od 1.1.2013. problémom ostávajú financie, keďže EK predpokladá, že z rozpočtu na rok 2013 budú musieť byť prefinancované (aspoň sčasti) aj aktivity, na ktoré nestačil rozpočet 2012. Napriek protestom niektorých členských štátov, dala EK hlasovať o pracovnom programe a rozpočte 2013. Odôvodňovala to tým, že ak sa teraz na rokovaní Výboru plán práce na rok 2013 neschváli, nebudú môcť začať aktivity naplánované od marca 2013. Členské štáty namietali, aby prebehlo písomné hlasovanie o pracovnom programe a rozpočte 2013 hneď, ako bude známe podrobnejšie informácie ohľadom čerpania rozpočtu 2012, na čo však EK nepristúpila. Kompromisom bola dohoda o tom, že sa bude hlasovať o pracovnom programe bez 5 doplnkov, ktoré doňho EK dala. K 5 doplnkom prebehne písomné hlasovanie do 5 dní po písomnej výzve EK. Návrh pracovného programu a rozpočtu na rok 2013 bol schválený (za návrh nehlasovali IT, UK, PL, SI nebolo na výbore prítomné). Talianska delegácia žiadala, aby do zápisu bolo uvedené, že požaduje od EK zaslať do konca decembra 2012 informáciu o stave rozpočtu 2012, ako aj o možnosti plynutia sankcií. Nemecko žiadalo, aby EK pripravila nejakú tlačovú informáciu pre národné agentúry, aby NA mohli verejnosti tlmočiť súčasnú situáciu. EK prisľúbilo pripraviť tlačovú správu.

Diskusia k ďalším bodom sa už nekonala z časového hľadiska, keďže diskusie o rozpočte vyčerpali takmer celý čas určený na rokovanie Výboru PCŽV. EK vyzvala členské štáty, aby svoje pripomienky k ďalším materiálom zaslali EK elektronicky. 

Rokovanie dňa 29. 11. 2012 viedol Xavier Prats Monne, pričom celé rokovanie bolo venované príprave na nový program na roky 2014-2020. Uviedol, že EK má všetky politické dokumenty potrebné na spájanie programov, pričom návrh programu Erasmus pre všetkých je jednou kapitolou rozpočtu pre vzdelávanie, ktorá narástla. Oblasť vzdelávania, odbornej prípravy a mládeže bude predstavovať 1,64% rozpočtu únie. Súčasný stav je, že Rada EÚ prijala v máji 2012 čiastočné všeobecné smerovanie obsahujúce 5 základných bodov – jednotný program, zjednotenie cieľov architektúry programu, úzke previazanie medzi programom a politikou vzdelávania, silný fokus na európsku pridanú hodnotu a dopad, inštitucionálne hodnotenie programu. 

	Hlavnými zmenami, ktoré sa oproti prvotnému návrhu EK podarilo na Rade EÚ presadiť, sú: samostatná kapitola venovaná mládeži so samostatným rozpočtom, minimálne rozpočtové alokácie podľa sektorov, možnosť viacerých národných agentúr v krajine, pričom jedna z agentúr bude koordinujúca, indikátory nebudú uvedené priamo v legislatívnom návrhu, zahrnutie susedskej politiky. 

	Pozícia EP je nasledovná: celkovo vo všeobecnosti podporuje návrh Komisie, jednotný program, 3 kľúčové oblasti aktivít, silná podpora pôžičkovému mechanizmu pre magisterských študentov. Hlavné zmeny navrhované EP sú: silnejšie zameranie na sektory vzdelávania, zachovanie súčasných mien podprogramov ako značiek, zvýšenie počtu cieľov, podpora 6 európskym inštitúciám na ich operačné granty, minimálne alokácie na sektory vzdelávania do výšky 83%, nový názov programu na „Yes Europe“. Časový harmonogram je nasledovný: hlasovanie v pléne EP – január 2013, očakávané prijatie návrhu nariadenia o programe – do júna 2013, nevysporiadanou zostáva otázka rozpočtu, keďže ešte nie je prijatý Viacročný finančný rámec. 

	Ďalšia diskusia sa týkala komitológie, členské štáty poukazovali na nedostatočný počet zasadnutí jednotlivých výborov, čo je terajšia negatívna prax. EK plánuje na rok 2013 zvolať 3-4 stretnutia tzv. predvýboru, pripraví k tomu príslušný dokument. Výbory sa po prijatí nariadenia budú schádzať v rôznych konfiguráciách, podľa zamerania obsahu rokovania. EK bude väčší dôraz klásť na koordináciu na národnej úrovni. EK si k tomu pripraví stratégiu. 

	V návrhu programu je aj kapitola venovaná športu, čo je prvýkrát v histórii vzdelávacích programov EÚ. V športe je veľ tém, ktoré EK vníma tak, že by mali byť pokryté na európskej úrovni. EK predpokladá, že 20% financovania projektov zameraných na šport bude prostredníctvom súkromného financovania. EK navrhuje priemerný ročný rozpočet pre šport vo výške cca. 34 miliónov eur, čo je asi 1,8% z rozpočtu programu. Podporované budú iba projekty s jasnou európskou pridanou hodnotou, ktoré nemôžu byť podporené z národných zdrojov. 

	Ohľadom manažmentu programu sa EK osvedčil doteraz používaný systém vyhlásení záruky, čo podporil aj Dvor audítorov. Chybovosť bola oveľa nižšia v porovnaní s inými riadiacimi schémami. EK chce dosiahnuť zjednodušenie manažmentu (cez paušálne sumy), redukciu financií na rôzne sprievodné aktivity riadenia a zmeny v istom kontexte (nové finančné nariadenie – články 44 – 47 sa týkajú práce národných agentúr). EK prisľúbila vypracovať pre členské štáty zadávacie podmienky pre pracovný program na rok 2014, príručku, ako postupovať pri určovaní/zatváraní NA, príručka a minimálne štandardy budú stanovené aj pre nezávislý auditový orgán. Národné autority určia národné agentúry, budú musieť robiť pravidelný monitoring národných agentúr, sledovať ich pôsobenie a výkon, určia a budú platiť audit. Ročný cyklus vyhlásení záruky bude zachovaný, ale predkladať ich nebude národná autorita, ale národná agentúra, ktorá ho pošle do 15. 2. EK a NAU, pričom do 15. 3. sa bude musieť k nemu vyjadriť audítor. NAU zašle do októbra EK správu o monitoringu NA. EK do marca 2013 osloví NAU so žiadosťou o nominovanie zástupcov do tzv. predvýboru. 

Zástupca EK Jordi Currel, ktorý viedol rokovanie Výboru Erasmus Mundus dňa 30. 11. 2012, v rámci diskusie o revízii programovej príručky Erasmus Mundus na rok 2013 uviedol, že v nej boli upravené zmienky s postavení Kosova, Chorvátska, ktoré sa od 1. 7. 2013 stane členom EÚ, preto bude aj plnoprávnym členským štátom programu Erasmus Mundus. V rámci Akcie 3 sa zmenil dátum podávania návrho projektov na 15. 4. 2013, boli mierne pozmenené priority týkajúce sa európskeho politického dialógu. V rámci Akcie 1 nebola na rok 2013 vyhlásená už žiadna výzva, keďže program budúci rok končí, resp. sa od roku 2014 včleňuje do nového vzdelávacieho programu EÚ. Nasledovala diskusia k novému programu, ktorá bola sčasti pokračovaním diskusie z predchádzajúceho dňa. EK sa členských štátov pýtala na dojmy z predchádzajúceho dňa, pričom zdôraznila dôležitosť koordinácie na európskej a aj národnej úrovni. Niektoré delegácie žiadali, aby sa v rovnakom čase nekonali zasadnutia výborov programov a aj Výboru pre vzdelávanie Rady EÚ, ako to bolo teraz, lebo takto nedochádza ku koordinovanému odovzdávaniu informácií. Predstavitelia Francúzska opäť zopakovali, že prechod na veľký „megavýbor“ nepovažujú za správny a konštruktívny, uprednostnili by vytvorenie podvýborov v rámci nového programu. Otázka komitológie zarezonovala počas diskusie ešte viackrát, nie je jasná pridaná hodnota jedného výboru. EK uviedla, že bola vytvorená pracovná skupina, ktorá bude zameraná na špecifické praktické otázky nového programu, jej členmi sú zástupcovia Francúzska, Švédska, Nemecka, Talianska, Fínska, Rakúska (buď z národných agentúr, národných autorít alebo národných štruktúr Erasmus Mundus). 
5.	Odporúčané závery:

1.	Prediskutovať závery z rokovania Výboru PCŽV s Národnou kanceláriou Programu celoživotného vzdelávania. 
T: ihneď
Z: OMKP

2.	Zaslať EK písomne nomináciu zástupcov MŠVVaŠ SR do tzv. predvýboru. 
T: na základe termínu stanoveného EK
Z: OMKP

3.	Informovať členov Riadiaceho výboru Programu celoživotného vzdelávania, ako aj zástupcov mládeže, pracovníkov s mládežou o postupe prác na novom vzdelávacom programe EÚ.
T: december 2012
Z: OMKP

4.	Pokračovať v pripomienkovaní návrhu nariadenia k novému vzdelávaciemu programu EÚ na roky 2014-2020.
T: priebežne
Z: OMKP

6.  Prehľad prinesenej dokumentácie
Dokumentácia zo zasadnutí jednotlivých a spoločného výboru je uložená na OMKP MŠVVaŠ SR. 

7.   Prínos ZPC
 
Účasť na zasadnutí jednotlivých výborov a spoločného výboru bola dôležitá z toho hľadiska, že poskytla príležitosť na aktívnu prezentáciu stanovísk SR k dokumentom, ktoré predložila EK. Výbory boli miestom na výmenu názorov ich členov k aktuálnym dokumentom súvisiacim s realizáciou Programu celoživotného vzdelávania a programu Erasmus Mundus, ako s prípravou nového vzdelávacieho programu EÚ. Mimoriadne spoločné rokovanie výborov vzdelávacích programov EÚ bolo zamerané prezentovanie stanovísk k aktuálnym zmenám v návrhu nariadenia k novému vzdelávaciemu programu EÚ pracovným názvom Erasmus pre všetkých. Informácie získané na zasadnutí výborov sú tiež potrebné na posledný rok implementácie PCŽV a Erasmus Mundus v SR, ktorým je rok 2013, ako aj na prípravu podkladov v rámci konzultácií k novému vzdelávaciemu programu.

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce, európskych záležitostí a celoživotného vzdelávania MŠVVaŠ SR, ktorá ju zverejní na internetových stránkach MŠVVaŠ SR. Súhlasím so zverejnením správy na internete.

Dátum: 12. 12. 2012

Správu vypracovala:     Daniela Lehocká
                                   
Správu schválila:

Eva Masárová, riaditeľka odboru mládeže a komunitárnych programov